Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida
(resolution, 2026-03-05)

Oʻzbekiston Respublikasi Prezidentining “Respublikaning hudud, soha va tarmoqlarida raqamli texnologiyalar joriy etilishini yanada jadallashtirish chora-tadbirlari toʻgʻrisida” 2025-yil 16-sentabrdagi PQ-286-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Hukumatining ilovaga muvofiq ayrim qarorlariga quyidagilarni nazarda tutuvchi oʻzgartirish va qoʻshimchalar kiritilsin: raqamli texnologiyalar sohasiga oid qonunchilik hujjatlarini oʻzaro muvofiqlashtirish; respublika va mahalliy ijro etuvchi hokimiyat organlari hamda boshqa tashkilotlarda raqamli texnologiyalarni joriy etish tizimini takomillashtirish maqsadida tashkilotlar axborot infratuzilmasining (dasturiy taʼminot, apparat vositalari, tarmoqlar) faoliyat koʻrsatish jarayonlari (foydalanuvchilarga kirish, maʼlumotlarni zaxiralash, oʻzgarishlarni boshqarish) boʻyicha tizimli tekshiruv — axborot texnologiyalari auditini (IT-audit) joriy etish va muvofiqlashtirish funksiyasini kiritish; axborot texnologiyalari sohasida eksport salohiyatini oshirish maqsadida Dasturiy mahsulotlar va axborot texnologiyalari texnologik parki rezidentlariga reklama xizmatlari va dasturiy taʼminot obunalari uchun korporativ bank kartalari orqali 500 ming AQSH dollaridan oshmagan miqdordagi toʻlovlarni toʻlash, shuningdek, yaratilgan dasturiy mahsulotlar obunalari boʻyicha xorijiy davlatlardan kelib tushadigan toʻlovlarni “E-contract” tashqi savdo axborot tizimiga kiritmasdan, ommaviy oferta asosida qabul qilishga ruxsat berish; Dasturiy mahsulotlar va axborot texnologiyalari texnologik parki rezidentlari tomonidan amalga oshirishga ruxsat etilgan faoliyat turlari roʻyxatiga ommaviy axborot vositalarini qoʻshish; “Elektron hukumat” tizimining Idoralararo integratsiyalashuv platformasi va Raqamli maʼlumotlar platformasiga ulanish uchun ariza berish, uni koʻrib chiqish jarayonlarini elektron tarzda amalga oshirish; yangi veb-servislarni ulash va taqdim etish tartibini joriy etish; nodavlat notijorat tashkilotlari, “Raqamli startaplar” dasturi va (yoki) Markaziy bankning “tartibga solish qumdoni”da ishtirok etuvchi startap loyihalarga “Elektron hukumat” tizimi doirasida axborot almashinuvini joriy etish. 2. Ushbu qarorning bajarilishini nazorat qilish Oʻzbekiston Respublikasi raqamli texnologiyalar vaziri Sh.X. Shermatov zimmasiga yuklansin. 1. Vazirlar Mahkamasining 2017-yil 31-avgustdagi 683-son qarori bilan tasdiqlangan Avtomototransport vositalarini davlat roʻyxatidan oʻtkazish tartibi toʻgʻrisidagi nizomning 55-bandida: beshinchi xatboshi chiqarib tashlansin; oltinchi — sakkizinchi xatboshilar tegishlicha beshinchi — yettinchi xatboshilar deb hisoblansin; yettinchi xatboshi quyidagi tahrirda bayon etilsin: “Avtotransport vositasi qayta jihozlanganda, avtomototransport vositasining roʻyxatga olish elektron kartasiga tegishli oʻzgartirishlar kiritiladi, avtomototransport vositasini roʻyxatdan oʻtkazish toʻgʻrisida ilgari berilgan guvohnoma esa transport vositasining yangi raqam agregatini koʻrsatgan holda almashtiriladi. Bunda avtotransport vositasiga gaz balloni oʻrnatilganiga oid maʼlumotlar elektron shaklda yuritiladi va bu holatda transport vositasini roʻyxatdan oʻtkazish guvohnomasini qayta rasmiylashtirish talab etilmaydi”. 2. Vazirlar Mahkamasining “Oʻzbekiston Respublikasi Yagona interaktiv davlat xizmatlari portali orqali elektron davlat xizmatlari koʻrsatish tartibini takomillashtirish chora-tadbirlari toʻgʻrisida” 2017-yil 15-sentabrdagi 728-son qarorida: a) 3-bandning yettinchi xatboshisidagi “axborot xavfsizligi” soʻzlari “kiberxavfsizlik” soʻzi bilan almashtirilsin; b) 1-ilovada: 2-bandning birinchi xatboshisi quyidagi tahrirda bayon etilsin: “2. Yagona portal axborot, uslubiy, texnik kuzatuvi va maʼmurchiligi Davlat axborot tizimlarini yaratish va qoʻllab-quvvatlash boʻyicha yagona integrator — “UZINFOCOM” MCHJ (keyingi oʻrinlarda — Yagona integrator) tomonidan amalga oshiriladigan “Elektron hukumat” tizimi bazasida faoliyat koʻrsatadi”; 16-band quyidagi tahrirda bayon etilsin: “16. Texnik hujjat davlat organi tomonidan ishlab chiqiladi va “Raqamli hukumat loyihalarini boshqarish markazi” DM hamda Yagona integrator bilan kelishilgandan soʻng Vazirlik tomonidan tasdiqlanadi”. 3. Vazirlar Mahkamasining 2018-yil 1-maydagi 318-son qarori bilan tasdiqlangan Oʻzbekiston Respublikasi Raqamli texnologiyalar vazirligi toʻgʻrisidagi nizom 13-bandining 3-kichik bandi quyidagi mazmundagi oʻn ikkinchi xatboshi bilan toʻldirilsin: “respublika va mahalliy ijro etuvchi hokimiyat organlari hamda boshqa tashkilotlarda raqamli texnologiyalarni joriy etish tizimini takomillashtirish maqsadida IT-auditni oʻtkazadi hamda tizimni muvofiqlashtiradi”; oʻn ikkinchi xatboshi oʻn uchinchi xatboshi deb hisoblansin. 4. Vazirlar Mahkamasining 2019-yil 15-iyuldagi 589-son qarori bilan tasdiqlangan Dasturiy mahsulotlar va axborot texnologiyalari texnologik parki faoliyatini tashkil etish tartibi toʻgʻrisidagi nizomda: a) 8-band quyidagi mazmundagi ikkinchi xatboshi bilan toʻldirilsin: “Bunda ushbu Nizomga 2-ilovaning 30-bandiga muvofiq, ariza taqdim etgan yuridik shaxslarga Texnopark rezidenti maqomini taqdim etish, rad qilish va ushbu maqomdan mahrum qilish Oʻzbekiston Respublikasi Prezidenti Administratsiyasi Kommunikatsiyalar departamentining (keyingi oʻrinlarda — Departament) xulosasi asosida amalga oshiriladi, shuningdek, Ommaviy kommunikatsiyalar masalalari boʻyicha Markazi mazkur rezidentlar faoliyatini doimiy tahlil qiladi va Departamentga axborot kiritib boradi”; b) 12-bandda: birinchi xatboshi “Ekspert kengashiga yuboriladi” soʻzlaridan keyin “, mazkur bandning beshinchi xatboshisida nazarda tutilgan holat bundan mustasno” soʻzlari bilan toʻldirilsin; quyidagi mazmundagi beshinchi — oltinchi xatboshilar bilan toʻldirilsin: “Roʻyxatning 30-bandiga muvofiq yuridik shaxslar tomonidan Texnopark rezidenti maqomini olish uchun taqdim etilgan biznes-rejalarning roʻyxatning 30-bandida belgilangan faoliyat turiga muvofiqligini oʻrganish yuzasidan topshirilgan ariza va hujjatlar uch ish kuni mobaynida Direksiya tomonidan Departamentga yuboriladi; Departament oʻn ish kuni ichida biznes-rejani koʻrib chiqadi va uning roʻyxatning 30-bandida belgilangan faoliyat turiga muvofiqligi yoki nomuvofiqligi toʻgʻrisida xulosa beradi”; v) 14-bandda: quyidagi mazmundagi oltinchi xatboshi bilan toʻldirilsin: “Departamentning xulosasiga koʻra biznes-reja roʻyxatning 30-bandida belgilangan faoliyat turiga nomuvofiq deb topilishi”; oltinchi — yettinchi xatboshilar tegishlicha yettinchi — sakkizinchi xatboshilar deb hisoblansin; g) 2-ilova quyidagi mazmundagi 30-band bilan toʻldirilsin: “30. Internet jahon axborot tarmogʻida, shu jumladan, ommabop xorijiy ijtimoiy tarmoqlar, messenjerlar va videoxostinglarda veb-sayt koʻrinishidagi, tahririy-noshirlik ishlovidan oʻtgan yangiliklar, tahliliy va maʼrifiy xarakterdagi materiallarni joylashtiradigan ommaviy axborot vositasining faoliyati quyidagi mezonlarga rioya etilgan taqdirda: kamida 1 million nafar obunachi yoki noyob foydalanuvchilarning mavjudligi; kunlik tashrif kamida 50 ming foydalanuvchini tashkil etishi; shtat birligi kamida 25 nafar xodim boʻlishi; oylik daromadi kamida 500 mln soʻmni tashkil etishi; ommaviy axborot vositalari sifatida davlat roʻyxatidan oʻtganligi toʻgʻrisidagi guvohnomaning mavjudligi”. 5. Vazirlar Mahkamasining 2020-yil 14-maydagi 283-son qarori bilan tasdiqlangan Tashqi savdo operatsiyalari amalga oshirilishi monitoringini olib borish va nazorat qilish tartibi toʻgʻrisidagi nizom quyidagi mazmundagi 161 va 162-bandlar bilan toʻldirilsin: “161. Dasturiy mahsulotlar va axborot texnologiyalari texnologik parki (keyingi oʻrinlarda — IT-park) rezidentlariga reklama xizmatlari va dasturiy taʼminotdan foydalanishga boʻlgan obunalar uchun korporativ bank kartalari orqali toʻlovlarni kalendar yil davomida eksport tushumlari doirasida, biroq 500 ming AQSH dollaridan koʻp boʻlmagan miqdorda toʻlashga ruxsat etiladi. Bunda: a) reklama Investitsiyalarni jalb qilish, sanoatni rivojlantirish va savdoni tartibga solish masalalari boʻyicha Hukumat komissiyasi tomonidan tasdiqlangan roʻyxatga kiritilgan 100 milliondan ortiq auditoriyaga ega axborot resurslari va tizimlarida (shu jumladan, veb-saytlar, platformalararo resurslar, messenjerlar va ijtimoiy tarmoqlar) joylashtirilishi talab etiladi; b) reklama xizmatlari va dasturiy taʼminotdan foydalanish obunasi boʻyicha ommaviy oferta va invoyslar, shuningdek, toʻlovlar toʻgʻrisidagi maʼlumotlar “E-contract” tashqi savdo axborot tizimiga kiritiladi; v) umumiy summasi 5 ming AQSH dollarigacha boʻlgan ommaviy oferta, invoys va toʻlovlar toʻgʻrisidagi maʼlumotlar “E-contract” tashqi savdo axborot tizimiga kiritilishi talab etilmaydi hamda ushbu xarajatlar debitorlik qarz sifatida hisobga olinmaydi. 162. IT-park rezidentlari tomonidan yaratilgan dasturiy mahsulotlar obunasi uchun xorijiy davlatlardan kelib tushadigan toʻlovlarni “E-contract” tashqi savdo axborot tizimiga kiritmagan holda, ommaviy oferta orqali qabul qilishga ruxsat beriladi”. 6. Vazirlar Mahkamasining “Idoralararo elektron hamkorlik tizimi va maʼlumotlarning axborot almashinuvini yanada takomillashtirish chora-tadbirlari toʻgʻrisida” 2022-yil 20-sentabrdagi 516-son qarorida: a) 4-bandning “a” kichik bandi quyidagi tahrirda bayon etilsin: “a) davlat axborot tizimlari va resurslarining maʼlumotlari axborot va kiberxavfsizlik talablariga rioya etilgan holda: idoralararo hamkorlik maqsadlarida foydalanish uchun — “Elektron hukumat” tizimining Idoralararo integratsiyalashuv platformasi orqali begʻaraz asosda; tijorat maqsadlarida foydalanish uchun — “Elektron hukumat” tizimining Raqamli maʼlumotlar platformasi orqali toʻlov asosida taqdim etiladi. Bunda: nodavlat notijorat tashkilotlariga “Elektron hukumat” tizimining Idoralararo integratsiyalashuv platformasi orqali belgilangan tartibda elektron idoralararo hamkorlikni amalga oshirishga ruxsat beriladi; qonunchilik hujjatlariga asosan tashkiliy-huquqiy shaklidan qatʼi nazar, davlat xizmatlarini koʻrsatish funksiyalari yuklangan tashkilotlar “Elektron hukumat” tizimi doirasida maʼlumotlardan bepul foydalanadi; “Raqamli startaplar” dasturi va (yoki) Markaziy bankning “tartibga solish qumdoni”da ishtirok etuvchi startap loyihalarga “Elektron hukumat” tizimining Raqamli maʼlumotlar platformasidan belgilangan tartibga rioya qilgan holda, bir yil muddatga qadar bepul foydalanish imkoniyati beriladi”; b) quyidagi mazmundagi 61-band bilan toʻldirilsin: “61. Davlat organlari va tashkilotlari: davlat axborot tizimlari va resurslari maʼlumotlarini davlat organi va tashkiloti boʻlmagan uchinchi shaxslarning axborot tizimlariga toʻgʻridan-toʻgʻri integratsiya qilish orqali taqdim etishi; oʻzlarining axborot tizimlari va maʼlumotlar bazalarini ularning texnik topshiriq va axborot xavfsizligi talablariga muvofiqligi yuzasidan Raqamli texnologiyalar vazirligi va “Kiberxavfsizlik markazi” DUKning ijobiy xulosalarini olmasdan amaliyotga joriy etishi taqiqlanadi”. v) 1-ilova matni quyidagi tahrirda bayon etilsin: 1. Mazkur Nizom “Elektron hukumat” tizimining Idoralararo integratsiyalashuv platformasi orqali davlat organlari va tashkilotlarining elektron hamkorligi va axborot almashinuvi, ularni ushbu platformaga ulash tartibini belgilaydi. 2. Mazkur Nizomda quyidagi asosiy tushunchalardan foydalaniladi: “Elektron hukumat” tizimining Idoralararo integratsiyalashuv platformasi (keyingi oʻrinlarda — Idoralararo integratsiyalashuv platformasi) — elektron davlat xizmatlarini koʻrsatish va idoralararo elektron hamkorlikni tashkil etish doirasida axborot tizimlari va resurslarini integratsiyalash uchun moʻljallangan apparat-dasturiy vositalar majmuasi; axborot tizimlari va resurslari egalari boʻlgan maʼlumot taqdim etuvchi davlat organlari va tashkilotlari (keyingi oʻrinlarda — maʼlumot taqdim etuvchi) — normativ-huquqiy hujjatlarga muvofiq shaxsga doir va boshqa maʼlumotlarni qayta ishlash vazifalari yuklangan, oʻz axborot tizimlari va resurslarini Idoralararo integratsiyalashuv platformasiga ulash orqali maʼlumotlarni taqdim etuvchi davlat organlari va tashkilotlari; veb-servis — standartlashtirilgan interfeysga ega noyob veb-manzil bilan aniqlangan, axborot tizimlari va resurslarida mavjud maʼlumotlar almashinuvining formati va maʼlumotlar toʻplamini belgilaydigan dasturiy taʼminot tizimi; veb-servis tavsifi — dasturiy taʼminotni qoʻllashda foydalanadigan texnik yondashuv va yechimlarni qamrab olgan qoʻllanma; Idoralararo integratsiyalashuv platformasi operatori (keyingi oʻrinlarda — operator) — Oʻzbekiston Respublikasi Raqamli texnologiyalar vazirligi huzuridagi “Raqamli hukumat loyihalarini boshqarish markazi” davlat muassasasi; maʼlumotlarni qayta ishlash — maʼlumotlarni yigʻish, tizimlashtirish, saqlash, oʻzgartirish, toʻldirish, qoʻllash, taqdim etish, tarqatish, yuborish, egasizlantirish va yoʻq qilish boʻyicha bir yoki bir qator amallarni bajarish; test soʻrovi — maʼlumot taqdim etuvchi tomonidan Idoralararo integratsiyalashuv platformasiga ulanish jarayonida “shaxsiylashtirilgan” maʼlumotlarni oʻz ichiga olgan hamda taqdim etiladigan veb-servisni sinovdan oʻtkazish doirasida operatorga taqdim etiladigan xabar; texnologik yoʻriqnoma — idoralararo maʼlumot almashinuvining texnik usullari, tarkibi, tomonlarning javobgarligi va qayta aloqa tartibini belgilovchi hujjat boʻlib, bunda elektron raqamli imzo bilan tasdiqlangan elektron shakldagi texnologik yoʻriqnoma anʼanaviy shakldagi texnologik yoʻriqnomaga tenglashtiriladi; foydalanuvchi — Idoralararo integratsiyalashuv platformasidan maʼlumotlar olishdan manfaatdor davlat organlari; shaxsiy kabinet — “Elektron hukumat” tizimining Idoralararo integratsiyalashuv platformasida maʼlumot taqdim etuvchi, operator va foydalanuvchining elektron hamkorligi hamda axborot almashinuvi doirasidagi huquq va majburiyatlari bilan bogʻliq boʻlgan oʻzaro munosabatlarni elektron tarzda amalga oshirishni taʼminlaydigan begʻaraz (bepul) foydalanish uchun moʻljallangan axborot resursi; push-xabarnoma — maʼlumot taqdim etuvchining axborot tizimlari va resurslarida yigʻilgan, oʻzgartirilgan hamda toʻldirilgan maʼlumotlar paydo boʻlishi munosabati bilan foydalanuvchining axborot tizimiga yuboriladigan qisqa xabar; push-xabarnomalar servisi — axborot tizimning push-xabarnomalarni qabul qilish va/yoki yuborish uchun moʻljallangan moduli. 3. Elektron hukumat doirasida maʼlumot taqdim etuvchi va foydalanuvchilarning elektron hamkorligi hamda axborot almashinuvi ularning axborot tizimlari va resurslarini Idoralararo integratsiyalashuv platformasiga ulash orqali amalga oshiriladi. Bunda elektron hamkorlik va axborot almashinuvi faqat Elektron hukumatning idoralararo maʼlumotlar uzatish tarmogʻi orqali tashkil etiladi. 4. Foydalanuvchi va operator oʻrtasidagi axborot almashinuvi tegishli soʻrov yuborish yoʻli bilan Idoralararo integratsiyalashuv platformasi yordamida amalga oshiriladi. Bunda Idoralararo integratsiyalashuv platformasi orqali elektron hamkorlik hamda axborot almashinuvi doirasida yoʻllangan barcha soʻrovlar boʻyicha statistika maʼlumotlari maʼlumot taqdim etuvchi va foydalanuvchining shaxsiy kabinetida yuritiladi. 5. Idoralararo integratsiyalashuv platformasiga ulangan axborot tizimlari va resurslarida mavjud boʻlgan shaxsga doir maʼlumotlar almashinuvi Oʻzbekiston Respublikasining “Shaxsga doir maʼlumotlar toʻgʻrisida”gi Qonuni va ushbu sohadagi boshqa qonunchilik hujjatlariga muvofiq amalga oshiriladi. 6. Idoralararo integratsiyalashuv platformasi orqali maʼlumotlar foydalanuvchining vakolati doirasidagi vazifalarni bajarish uchun qayta ishlash maqsadida taqdim etiladi. 7. Elektron davlat xizmatlarini koʻrsatish va idoralararo elektron hamkorlikni tashkil etish doirasida axborot almashinuvi Idoralararo integratsiyalashuv platformasiga ulanish orqali amalga oshiriladi. 8. Idoralararo integratsiyalashuv platformasiga ulanish uchun “Elektron hukumatning axborot tizimlari va resurslari yagona reyestri” axborot tizimi (keyingi oʻrinlarda — Yagona reyestr tizimi) orqali elektron shaklda murojaat etiladi. Bunda Yagona reyestr tizimida avtorizatsiyadan oʻtish uchun “Elektron hukumat” tizimi foydalanuvchilarini identifikatsiyalashning yagona axborot tizimida roʻyxatdan oʻtish talab etiladi. 9. Maʼlumot taqdim etuvchi Idoralararo integratsiyalashuv platformasiga ushbu Nizomga 1-ilovaga muvofiq sxema asosida ulanadi. 10. Maʼlumot taqdim etuvchi Idoralararo integratsiyalashuv platformasiga ulanish uchun Yagona reyestr tizimida joylashtirilgan texnologik yoʻriqnoma loyihasini toʻldirib, kelishish uchun operatorga elektron shaklda yuboradi. 11. Operator texnologik yoʻriqnoma kelib tushgan kundan boshlab besh ish kuni mobaynida texnologik yoʻriqnomani maʼlumot taqdim etuvchi bilan birgalikda Yagona reyestr tizimida muhokama qiladi va kelishadi. Texnologik yoʻriqnoma doirasidagi tegishli jarayonlarni har tomonlama sinovdan oʻtkazish maʼlumot taqdim etuvchi tomonidan operatorga test soʻrovlarini taqdim etish orqali amalga oshirilishi mumkin. Oʻzbekiston Respublikasi Raqamli texnologiyalar vazirligi uch ish kunida kelishilgan texnologik yoʻriqnomani koʻrib chiqadi, kamchiliklar aniqlangan taqdirda, qayta koʻrib chiqish uchun operatorga qaytaradi yoki tasdiqlaydi. 12. Kelishilgan texnologik yoʻriqnoma Yagona reyestr tizimida elektron raqamli imzo bilan tasdiqlanadi hamda QR-kod shakllantiriladi. 13. Operator Idoralararo integratsiyalashuv platformasiga maʼlumot taqdim etuvchi ulanish jarayonida axborot almashinuvini yoʻlga qoʻyish maqsadida ular bilan birgalikda sinovlarni test soʻrovlarini yuborish orqali oʻtkazadi. 14. Texnologik yoʻriqnoma oʻzaro kelishilgandan soʻng operator maʼlumot taqdim etuvchini Idoralararo integratsiyalashuv platformasiga besh ish kuni ichida ulash choralarini koʻradi. 15. Maʼlumot taqdim etuvchining axborot tizimi hamda tizimlarning integratsiyalashuv jarayoniga qoʻyiladigan texnik talablar operator tomonidan Oʻzbekiston Respublikasi Raqamli texnologiyalar vazirligi bilan kelishilgan holda, texnik jihatdan tartibga solish sohasidagi normativ hujjatga muvofiq belgilanadi. 16. Foydalanuvchi Idoralararo integratsiyalashuv platformasiga ushbu Nizomga 2-ilovaga muvofiq sxema asosida ulanadi. 17. Foydalanuvchi Idoralararo integratsiyalashuv platformasiga ulanish uchun mazkur Nizomga 3-ilovadagi shaklga muvofiq arizani kuzatuv xatiga ilova qilgan holda, operatorga Yagona reyestr tizimi orqali elektron shaklda yuboradi. Bunda Yagona reyestr tizimida foydalanuvchi avtorizatsiyadan oʻtish uchun “Elektron hukumat” tizimi foydalanuvchilarini identifikatsiyalashning yagona axborot tizimida roʻyxatdan oʻtadi. 18. Operator ariza kelib tushgan kundan boshlab besh ish kuni mobaynida arizani quyidagi talablarga muvofiq koʻrib chiqadi: arizada koʻrsatilishi zarur boʻlgan maʼlumotlar toʻliq kiritilgani hamda ilova qilinishi lozim boʻlgan hujjatlar toʻliq taqdim etilgani; foydalanuvchining axborot tizimi yuzasidan Oʻzbekiston Respublikasi Raqamli texnologiyalar vazirligi va “Kiberxavfsizlik markazi” DUKning ijobiy xulosalari mavjudligi; foydalanuvchi tomonidan taqdim etilgan arizada maʼlumotlarning haqqoniyligi va ishonchligi; foydalanuvchining axborot tizimi “Elektron hukumat” tizimining Idoralararo integratsiyalashuv platformasining texnik funksiyalarini takrorlamasligi; foydalanuvchining axborot tizimi Elektron hukumat idoralararo maʼlumotlar uzatish tarmogʻiga ulangani; foydalanuvchining axborot tizimini ulash uchun qonunchilik hujjatlarida tegishli topshiriq yoki vazifaning mavjudligi. 19. Ariza mazkur Nizom talablariga muvofiq boʻlgan taqdirda, operator besh ish kuni mobaynida texnologik yoʻriqnomani foydalanuvchi bilan birgalikda Yagona reyestr tizimida ishlab chiqadi va kelishadi. Agar foydalanuvchining Idoralararo integratsiyalashuv platformasiga bir nechta axborot tizimi yoki resursi ulanadigan boʻlsa, mazkur holatda har bitta axborot tizimi yoki resursi boʻyicha alohida texnologik yoʻriqnoma ishlab chiqiladi va kelishiladi. Agar avval foydalanuvchining axborot tizimi yoki resursiga oid texnologik yoʻriqnoma belgilangan tartibda tasdiqlangan boʻlsa, mazkur axborot tizimi yoki resursi boʻyicha keyinchalik faqat ariza taqdim etiladi. 20. Kelishilgan texnologik yoʻriqnoma Yagona reyestr tizimida elektron raqamli imzo bilan tasdiqlanadi hamda QR-kod shakllantiriladi. Idoralararo integratsiyalashuv platformasiga ulanish rad etilgan taqdirda, operator rad etish sabablarini koʻrsatgan holda Yagona reyestr tizimi orqali foydalanuvchiga xabarnoma yuboradi. Foydalanuvchi xabarnomada keltirilgan kamchiliklarni bartaraf qilib, qayta ariza berishi mumkin. 21. Texnologik yoʻriqnoma oʻzaro kelishilgandan soʻng operator foydalanuvchini Idoralararo integratsiyalashuv platformasiga besh ish kuni ichida ulash choralarini koʻradi. 22. Foydalanuvchining axborot tizimi hamda tizimlarning integratsiyalashuv jarayoniga qoʻyiladigan texnik talablar operator tomonidan Oʻzbekiston Respublikasi Raqamli texnologiyalar vazirligi bilan kelishilgan holda, texnik jihatdan tartibga solish sohasidagi normativ hujjatga muvofiq belgilanadi. 23. Idoralararo integratsiyalashuv platformasiga ulanishni rad etish uchun quyidagilar asos boʻladi: arizada koʻrsatilishi zarur boʻlgan maʼlumotlar toʻliq kiritilmagani hamda ilova qilinishi lozim boʻlgan hujjatlar toʻliq taqdim etilmagani; foydalanuvchining axborot tizimi yuzasidan Oʻzbekiston Respublikasi Raqamli texnologiyalar vazirligi va/yoki “Kiberxavfsizlik markazi” DUKning ijobiy xulosalari mavjud emasligi; foydalanuvchi tomonidan taqdim etilgan arizada maʼlumotlarning haqqoniy va/yoki ishonchli emasligi; foydalanuvchining axborot tizimi Elektron hukumat idoralararo maʼlumotlar uzatish tarmogʻiga ulanmagani; foydalanuvchining axborot tizimi “Elektron hukumat” tizimi Idoralararo integratsiyalashuv platformasining texnik funksiyalarini takrorlagani; foydalanuvchining axborot tizimini ulash uchun qonunchilik hujjatlarida tegishli topshiriq yoki vazifaning mavjud emasligi. Idoralararo integratsiyalashuv platformasiga ulanishni boshqa asoslar boʻyicha rad etish taqiqlanadi. 24. Idoralararo integratsiyalashuv platformasiga ulangan foydalanuvchi zarur boʻlgan maʼlumotlarni tegishli soʻrovlarni yuborish orqali oladi. 25. Foydalanuvchilar uchun soʻrovga oid umumiy talablar operator va maʼlumot taqdim etuvchi oʻrtasida kelishiladigan texnologik yoʻriqnomaning veb-servis tavsifida belgilanadi. 26. Idoralararo integratsiyalashuv platformasida joylashtirilgan veb-servis texnologik yoʻriqnomaning veb-servis tavsifida belgilangan shartlarga muvofiq soʻrovga oid maʼlumotlar asosida test soʻrovini yuborish orqali sinovdan oʻtkaziladi. 27. Texnologik yoʻriqnomaga asosan soʻrov doirasida maʼlumotlar taqdim etilishi belgilangan boʻlsa, foydalanuvchiga tegishli maʼlumotlar avtomatik ravishda taqdim etiladi. 28. Maʼlumot taqdim etuvchining axborot tizimlari va resurslarida yigʻilgan, oʻzgartirilgan hamda toʻldirilgan maʼlumotlar paydo boʻlishi munosabati bilan tegishli push-xabarnomalar Idoralararo integratsiyalashuv platformasining push-xabarnomalar servisi orqali yuboriladi va/yoki qabul qilinadi. Bunda Idoralararo integratsiyalashuv platformasining push-xabarnomalar servisiga ulanish uchun tegishli axborot tizimlari va resurslari Idoralararo integratsiyalashuv platformasiga ulangan boʻlishi zarur. 29. Foydalanuvchi Idoralararo integratsiyalashuv platformasining push-xabarnomalar servisiga maʼlumot taqdim etuvchi bilan kelishilgani yoki normativ-huquqiy hujjatlarda tegishli vazifa belgilangani asosida ulanadi. Bunda foydalanuvchi maʼlumot taqdim etuvchi bilan oldindan kelishib olishi lozim. Shuningdek, shaxsga doir maʼlumotlarni qonunchilik hujjatlarida belgilangan vakolatli organi bilan kelishgan holda taqdim etiladi. 30. Maʼlumot taqdim etuvchi Idoralararo integratsiyalashuv platfomasining push-xabarnomalar servisiga ushbu Nizomga 4-ilovaga muvofiq sxema asosida ulanadi. Bunda maʼlumot taqdim etuvchi Idoralararo integratsiyalashuv platformasining push-xabarnomalar servisiga ulanish uchun mazkur Nizomga 5-ilovadagi shaklga muvofiq arizani kuzatuv xatiga ilova qilgan holda, operatorga Yagona reyestr tizimi orqali elektron shaklda yuboradi. 31. Operator ariza kelib tushgan kundan boshlab uch ish kuni mobaynida arizani quyidagi talablarga muvofiq koʻrib chiqadi: maʼlumot taqdim etuvchini push-xabarnomalar servisiga ulashning zarurligi asoslangani yoki normativ-huquqiy hujjatlarda tegishli vazifa belgilangani; arizada koʻrsatilishi zarur boʻlgan maʼlumotlar toʻliq va toʻgʻri kiritilgani; maʼlumot taqdim etuvchining axborot tizimi Elektron hukumat idoralararo maʼlumotlar uzatish tarmogʻiga ulangani. 32. Ariza mazkur Nizom talablariga muvofiq boʻlgan taqdirda, operator besh ish kuni mobaynida texnologik yoʻriqnomani maʼlumot taqdim etuvchi bilan birgalikda Yagona reyestr tizimida ishlab chiqadi va kelishadi. Agar maʼlumot taqdim etuvchining Idoralararo integratsiyalashuv platformasining push-xabarnomalar servisiga bir nechta veb-servislari ulanadigan boʻlsa, mazkur holatda har bitta veb-servis boʻyicha alohida texnologik yoʻriqnoma ishlab chiqiladi va kelishiladi. 33. Kelishilgan texnologik yoʻriqnoma Yagona reyestr tizimida elektron raqamli imzo bilan tasdiqlanadi hamda QR-kod shakllantiriladi. Idoralararo integratsiyalashuv platformasining push-xabarnomalar servisiga ulanish rad etilgan taqdirda, operator rad etish sabablarini koʻrsatgan holda, Yagona reyestr tizimi orqali maʼlumot taqdim etuvchiga xabarnoma yuboradi. Maʼlumot taqdim etuvchi xabarnomada keltirilgan kamchiliklarni bartaraf qilib, qayta ariza berishi mumkin. 34. Texnologik yoʻriqnoma oʻzaro kelishilgandan soʻng operator maʼlumot taqdim etuvchini Idoralararo integratsiyalashuv platformasining push-xabarnomalar servisiga besh ish kuni ichida ulash choralarini koʻradi. 35. Idoralararo integratsiyalashuv platformasining push-xabarnomalar servisiga ulanishni rad etish uchun quyidagilar asos hisoblanadi: maʼlumot taqdim etuvchini push-xabarnomalar servisiga ulashning zarurligi asoslanmagani yoki normativ-huquqiy hujjatlarda tegishli vazifa belgilanmagani; arizada koʻrsatilishi zarur boʻlgan maʼlumotlar toʻliq va/yoki toʻgʻri kiritilmagani; maʼlumot taqdim etuvchining axborot tizimi Elektron hukumat idoralararo maʼlumotlar uzatish tarmogʻiga ulanmagani. Idoralararo integratsiyalashuv platformasining push-xabarnomalar servisiga ulanishni boshqa asoslar boʻyicha rad etish taqiqlanadi. 36. Foydalanuvchi Idoralararo integratsiyalashuv platfomasining push-xabarnomalar servisiga ushbu Nizomga 6-ilovaga muvofiq sxema asosida ulanadi. Bunda foydalanuvchi Idoralararo integratsiyalashuv platformasining push-xabarnomalar servisiga ulanish uchun mazkur Nizomga 7-ilovadagi shaklga muvofiq arizani kuzatuv xatiga ilova qilgan holda, operatorga Yagona reyestr tizimi orqali elektron shaklda yuboradi. 37. Operator ariza kelib tushgan kundan boshlab uch ish kuni mobaynida uni quyidagi talablarga muvofiq koʻrib chiqadi: push-xabarnomalar servisiga foydalanuvchini ulash uchun maʼlumot taqdim etuvchi bilan kelishilgan yoki normativ-huquqiy hujjatlarda tegishli vazifa belgilangani; foydalanuvchining axborot tizimi Elektron hukumat idoralararo maʼlumotlar uzatish tarmogʻiga ulangani; foydalanuvchining axborot tizimiga ulanishi bilan bogʻliq texnik-tashkiliy sharoitlar mavjudligi. 38. Ariza mazkur Nizom talablariga muvofiq boʻlgan taqdirda, operator besh ish kuni mobaynida texnologik yoʻriqnomani foydalanuvchi bilan birgalikda Yagona reyestr tizimida ishlab chiqadi va kelishadi. Agar foydalanuvchining Idoralararo integratsiyalashuv platformasining push-xabarnomalar servisiga bir nechta veb-servislari ulanadigan boʻlsa, mazkur holatda har bitta veb-servis boʻyicha alohida texnologik yoʻriqnoma ishlab chiqiladi va kelishiladi. 39. Kelishilgan texnologik yoʻriqnoma Yagona reyestr tizimida elektron raqamli imzo bilan tasdiqlanadi hamda QR-kod shakllantiriladi. Idoralararo integratsiyalashuv platformasining push-xabarnomalar servisiga ulanish rad etilgan taqdirda, operator tomonidan Yagona reyestr tizimi orqali foydalanuvchiga rad etish sabablari koʻrsatilgan xabarnoma yuboriladi. Foydalanuvchi xabarnomada keltirilgan kamchiliklarni bartaraf qilib, qayta ariza berishi mumkin. 40. Texnologik yoʻriqnoma oʻzaro kelishilgandan soʻng operator foydalanuvchini Idoralararo integratsiyalashuv platformasining push-xabarnomalar servisiga besh ish kuni ichida ulash choralarini koʻradi. 41. Idoralararo integratsiyalashuv platformasining push-xabarnomalar servisiga ulanishni rad etish uchun quyidagilar asos hisoblanadi: foydalanuvchini push-xabarnomalar servisiga ulash uchun maʼlumot taqdim etuvchi bilan kelishilmagani yoki normativ-huquqiy hujjatlarda tegishli vazifa belgilanmagani; foydalanuvchining axborot tizimi Elektron hukumat idoralararo maʼlumotlar uzatish tarmogʻiga ulanmagani; foydalanuvchining axborot tizimiga ulanishi bilan bogʻliq texnik-tashkiliy sharoitlar mavjud emasligi. Idoralararo integratsiyalashuv platformasining push-xabarnomalar servisiga ulanishni boshqa asoslar boʻyicha rad etish taqiqlanadi. 42. Operator quyidagi huquqlarga ega: foydalanuvchiga Idoralararo integratsiyalashuv platformasida joylashtirilgan veb-servislardan foydalanish uchun ruxsat berish; maʼlumot taqdim etuvchi yoki foydalanuvchini Idoralararo integratsiyalashuv platformasiga ulashda koʻmaklashish; Idoralararo integratsiyalashuv platformasiga ulanish yuzasidan texnologik yechimlar boʻyicha tushuntirishlar berish; foydalanuvchidan Idoralararo integratsiyalashuv platformasidagi tegishli veb-servislarga ulanishdan koʻzlangan maqsad va vazifalar toʻgʻrisidagi maʼlumotlarni qoʻshimcha tarzda soʻrab olish; maʼlumot taqdim etuvchidan uning maʼlumotlar bazalarining barqaror ishlashi, belgilangan maʼlumotlarning Idoralararo integratsiyalashuv platformasiga uzluksiz ravishda taqdim etilishini talab qilish; maʼlumot taqdim etuvchidan tegishli maʼlumotlarning ishonchliligi va toʻliqligi hamda dolzarbligi taʼminlanishini, dolzarb boʻlmagan maʼlumotlar boʻyicha kelib tushgan shikoyatlar oʻz vaqtida bartaraf etilishini talab qilish. Operator qonunchilik hujjatlariga muvofiq boshqa huquqlarga ham ega boʻlishi mumkin. 43. Maʼlumot taqdim etuvchi quyidagi huquqlarga ega: Idoralararo integratsiyalashuv platformasi orqali maʼlumot yuborish masalalarining texnik yechimida operatordan yordam olish; Idoralararo integratsiyalashuv platformasi orqali maʼlumotlarni qabul qilish va yuborish; Idoralararo integratsiyalashuv platformasiga ulanish yuzasidan operatordan tushunchalar olish; Idoralararo integratsiyalashuv platformasidagi axborot almashinuvi ishtirokchilarining shaxsiy kabinetida oʻziga tegishli veb-servislardan foydalanuvchilar va foydalanayotgan veb-servislar roʻyxati, har bir veb-servisga berilgan soʻrovlar soni, davri va statistika maʼlumotlarini koʻrish hamda yuklab olish. Maʼlumot taqdim etuvchi qonunchilik hujjatlariga muvofiq boshqa huquqlarga ham ega boʻlishi mumkin. 44. Foydalanuvchi quyidagi huquqlarga ega: Idoralararo integratsiyalashuv platformasi yordamida soʻrovlar yuborish va maʼlumotlarni olish; Idoralararo integratsiyalashuv platformasidagi tegishli veb-servislarga belgilangan tartibda ulanish; Idoralararo integratsiyalashuv platformasiga ulanish boʻyicha operatordan tushunchalar olish. Idoralararo integratsiyalashuv platformasidagi axborot almashinuvi ishtirokchilarining shaxsiy kabinetida oʻziga tegishli veb-servislardan foydalanuvchilar va foydalanayotgan veb-servislar roʻyxati, har bir veb-servisga berilgan soʻrovlar soni, davri va statistika maʼlumotlarini koʻrish hamda yuklab olish. Foydalanuvchi qonunchilik hujjatlariga muvofiq boshqa huquqlarga ham ega boʻlishi mumkin. 45. Operator: Idoralararo integratsiyalashuv platformasiga ulanish tartibi va shartlariga rioya qilishga; foydalanuvchiga Idoralararo integratsiyalashuv platformasi orqali maʼlumotlar yuborilguniga qadar ularning konfidensialligini taʼminlashga; Idoralararo integratsiyalashuv platformasida maʼlumot taqdim etuvchi va foydalanuvchining shaxsiy kabinetlariga ulashga; Yagona reyestr tizimida Idoralararo integratsiyalashuv platformasiga ulanish boʻyicha ariza va texnologik yoʻriqnomani koʻrib chiqishga va kelishishga; Idoralararo integratsiyalashuv platformasidagi maʼlumot taqdim etuvchi va foydalanuvchining shaxsiy kabinetlari orqali elektron axborot hamkorligi doirasidagi statistika maʼlumotlari bilan tanishish imkoniyatini yaratishga; Idoralararo integratsiyalashuv platformasining uzluksiz ishlashi boʻyicha tegishli choralar koʻrishga; qonunchilik hujjatlari va mazkur Nizom talablarini bajarishga; Idoralararo integratsiyalashuv platformasida joylashtirilgan barcha veb-servislar boʻyicha rejali va rejadan tashqari uzilishlar va/yoki toʻxtalishlar vujudga kelishi yoki ular bartaraf etilishi yuzasidan maʼlumot taqdim etuvchi va foydalanuvchilarni mavjud qayta aloqa kanallari orqali real vaqt rejimida xabardor qilishga; mazkur Nizomda yoki boshqa qonunchilik hujjatlarida belgilangan qoidalar buzilgan taqdirda, maʼlumot taqdim etuvchi yoki foydalanuvchining Idoralararo integratsiyalashuv platformasiga ulanishini vaqtincha toʻxtatish yoki bekor qilish va bu haqida ularni asoslarni koʻrsatgan holda rasmiy xabardor qilishga majbur. Bunda operator Idoralararo integratsiyalashuv platformasiga ulanishni vaqtincha toʻxtatish yoki bekor qilishdan oldin bu toʻgʻrisida maʼlumot taqdim etuvchi yoki foydalanuvchini mavjud qayta aloqa kanallari orqali real vaqt rejimida xabardor qiladi. Operatorga qonunchilik hujjatlari bilan boshqa majburiyatlar ham yuklanishi mumkin. 46. Maʼlumot taqdim etuvchi: Idoralararo integratsiyalashuv platformasiga ulanish shartlariga rioya qilishga; Idoralararo integratsiyalashuv platformasiga ulanish boʻyicha Yagona reyestr tizimida ariza va texnologik yoʻriqnomalarni ishlab chiqishga va kelishishga; Idoralararo integratsiyalashuv platformasining push-xabarnomalar servisiga ulanish boʻyicha foydalanuvchining arizasini belgilangan tartibda kelishishga; Idoralararo integratsiyalashuv platformasi orqali yuborilgan soʻrovlarga muvofiq maʼlumotlarni texnologik yoʻriqnomada belgilangan tartibda taqdim etishga; oʻziga tegishli boʻlgan axborot tizimlari va resurslari hamda maʼlumotlar bazalarining barqaror ishlashi, ulardagi maʼlumotlarning Idoralararo integratsiyalashuv platformasiga uzluksiz ravishda taqdim etilishi boʻyicha tegishli choralar koʻrishga; oʻziga tegishli maʼlumotlarning ishonchliligi va toʻliqligi hamda dolzarbligini taʼminlashga, dolzarb boʻlmagan maʼlumotlar boʻyicha shikoyatlarni qabul qilish mexanizmini ishlab chiqishga, joriy qilishga hamda kelib tushgan shikoyatlar natijasi boʻyicha maʼlumotlarni oʻz vaqtida yangilab borishga; Idoralararo integratsiyalashuv platformasida joylashtirilgan oʻzining barcha veb-servislari boʻyicha rejali va rejadan tashqari uzilishlar va/yoki toʻxtalishlar vujudga kelishi yoki ular bartaraf etilishi yuzasidan operatorni mavjud qayta aloqa kanallari orqali real vaqt rejimida xabardor qilishga; oʻziga tegishli veb-servisga oʻzgartirish va/yoki qoʻshimchalar kiritiladigan taqdirda, rejalashtirilgan ishlar amalga oshirilguniga qadar bu haqida uch kun oldin operatorga xabar berishga; oʻz axborot tizimlari va resurslarida texnik ishlar oʻtkazilishi natijasida Idoralararo integratsiyalashuv platformasiga taqdim etilayotgan veb-servislarda kuzatilishi mumkin boʻlgan uzilishlar yuzasidan texnik ishlar oʻtkazilishidan kamida uch ish kun oldin operatorni yozma ravishda xabardor qilishga, axborot tizimlari va resurslari joylashgan serverlar yoki obyektlarda rejalashtirilgan favqulodda yuz bergan uzilishlar bundan mustasno; Idoralararo integratsiyalashuv platformasida joylashtirilgan oʻz veb-servislariga foydalanuvchilarni toʻgʻridan-toʻgʻri ulashni cheklashga majbur. Maʼlumot taqdim etuvchiga qonunchilik hujjatlari bilan boshqa majburiyatlar ham yuklanishi mumkin. 47. Foydalanuvchi: Idoralararo integratsiyalashuv platformasiga ulanish tartibi va shartlariga rioya qilishga; Idoralararo integratsiyalashuv platformasiga ulanish boʻyicha Yagona reyestr tizimida ariza va texnologik yoʻriqnomalarni ishlab chiqishga va kelishishga; Idoralararo integratsiyalashuv platformasining push-xabarnomalar servisiga ulanish boʻyicha oʻz arizasini belgilangan tartibda maʼlumot taqdim etuvchi bilan kelishishga; Idoralararo integratsiyalashuv platformasi orqali olinayotgan maʼlumotlarning konfidensialligini taʼminlashga; Idoralararo integratsiyalashuv platformasi orqali olingan maʼlumotlarni uchinchi tomonga taqdim etmaslikka; Idoralararo integratsiyalashuv platformasi orqali olingan maʼlumotlardan maʼlumot taqdim etuvchi va operator bilan kelishilmagan boshqa maqsadlarda foydalanmaslikka; Idoralararo integratsiyalashuv platformasiga ulangan oʻzining axborot tizimlarining uzluksiz ishlashi boʻyicha tegishli choralar koʻrishga; mazkur Nizom talablariga va “Elektron hukumat” tizimi orqali olinadigan maʼlumotlarni olish, qoʻllash va saqlash sohasidagi qonunchilik hujjatlariga rioya qilishga majbur. Foydalanuvchiga qonunchilik hujjatlari bilan boshqa majburiyatlar ham yuklanishi mumkin. 48. Idoralararo integratsiyalashuv platformasiga ulanishni vaqtincha toʻxtatish yoki bekor qilish operator tomonidan amalga oshiriladi. Bunda Idoralararo integratsiyalashuv platformasiga ulanishni vaqtincha toʻxtatish yoki bekor qilish foydalanuvchiga bir yoki bir nechta veb-servislardan foydalanishiga nisbatan ham qoʻllanishi mumkin. 49. Idoralararo integratsiyalashuv platformasiga ulanishni vaqtincha toʻxtatish uchun quyidagilar asos boʻladi: Oʻzbekiston Respublikasi qonunchilik hujjatlari va texnologik yoʻriqnoma talablarining buzilishi; foydalanuvchining murojaati; foydalanuvchi tomonidan maʼlumotlar uchinchi tomonga shaxsga va bank siriga doir maʼlumotlar toʻgʻrisidagi qonunchilik talablariga zid ravishda taqdim etilgani haqida axborotning mavjudligi; foydalanuvchining axborot tizimida axborot xavfsizligiga xavf soluvchi omillar aniqlangani; foydalanuvchining axborot tizimi va/yoki Idoralararo integratsiyalashuv platformasiga ulanish avtorizatsiya maʼlumotlari uchinchi shaxsda mavjudligi haqidagi maʼlumotlar aniqlangani; axborot xavfsizligi va kiberxavfsizlik boʻyicha qonunchilik hujjatlari talablarining buzilishi mavjudligi yuzasidan vakolatli organlarning xulosasi; Idoralararo integratsiyalashuv platformasiga ulanish toʻgʻrisidagi arizada keltirilgan maʼlumotlarni olish uchun asoslar bekor qilingani; foydalanuvchi tomonidan oʻz arizasiga muvofiq Idoralararo integratsiyalashuv platformasidagi bir yoki bir nechta veb-servisdan foydalanishda yuboriladigan soʻrovlarning maksimal sonidan yigirma foizdan oshib ketgani; foydalanuvchi tomonidan unga foydalanish uchun ruxsat berilgan veb-servisga yuborilgan soʻrovlarning umumiy sonidan xatolik bilan qaytgan soʻrovlarning ulushi yigirma foizdan oshib ketgani; Idoralararo integratsiyalashuv platformasi orqali olingan maʼlumotlardan maʼlumot taqdim etuvchi va operator bilan kelishilmagan boshqa maqsadlarda foydalanilganlik haqida maʼlumotning mavjudligi. 50. Idoralararo integratsiyalashuv platformasiga ulanishni bekor qilish uchun quyidagilar asos boʻladi: foydalanuvchi tomonidan Oʻzbekiston Respublikasining “Shaxsga doir maʼlumotlar toʻgʻrisida”gi va “Bank siri toʻgʻrisida”gi qonunlari va ushbu sohadagi qonunchilik hujjatlari talablarining buzilish holatlari aniqlanishi; Idoralararo integratsiyalashuv platformasining axborot tizimlari bilan nomuvofiqligi; axborot xavfsizligi va kiberxavfsizlik boʻyicha qonunchilik hujjatlari talablarining buzilishi mavjudligi yuzasidan vakolatli organlarning xulosasi; Idoralararo integratsiyalashuv platformasiga ulanish toʻgʻrisidagi arizada keltirilgan maʼlumotlarni olish uchun asoslar bekor qilinganligi; mazkur Nizom bilan belgilangan talablarning bajarilmasligi. 51. Idoralararo integratsiyalashuv platformasining ishtirokchilari oʻzaro hamkorlik va axborot almashinuvi natijasida olingan maʼlumotlarning axborot xavfsizligini taʼminlashi zarur. 52. Operator mazkur Nizom talablarining bajarilishi boʻyicha doimiy nazorat va monitoringni amalga oshiradi. 53. Operator va maʼlumot taqdim etuvchi mazkur Nizom talablarini buzgan foydalanuvchining masʼul xodimlari xatti-harakatlari uchun javobgar boʻlmaydi. 54. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. g) 2-ilova matni quyidagi tahrirda bayon etilsin: 1. Ushbu Nizom “Elektron hukumat” tizimining Raqamli maʼlumotlar platformasi orqali elektron hamkorlik va axborot almashinuvi, tijorat tashkilotlari va xoʻjalik yurituvchi boshqa subyektlarni ushbu platformaga ulash tartibini belgilaydi. 2. Mazkur Nizomda quyidagi asosiy tushunchalardan foydalaniladi: “Raqamli qumdon” moduli — foydalanuvchi tomonidan Raqamli maʼlumotlar platformasining veb-servislariga cheklangan miqdorda test soʻrovlarini sinov tariqasida yuborish uchun moʻljallangan axborot resursi; “Elektron hukumat” tizimining Raqamli maʼlumotlar platformasi (keyingi oʻrinlarda — Raqamli maʼlumotlar platformasi) — tijorat tashkilotlari va xoʻjalik yurituvchi boshqa subyektlar tomonidan oʻz tijorat xizmatlarini koʻrsatish doirasida davlat organlarining axborot tizimlari va maʼlumotlar bazalarida mavjud maʼlumotlarni uzatish uchun moʻljallangan apparat-dasturiy vositalar toʻplami; axborot tizimlari va resurslari egalari boʻlgan maʼlumot taqdim etuvchi davlat organlari va tashkilotlari (keyingi oʻrinlarda — maʼlumot taqdim etuvchi) — normativ-huquqiy hujjatlarga muvofiq shaxsga doir va boshqa maʼlumotlarni qayta ishlash vazifalari yuklangan, oʻz axborot tizimlari va resurslarini Raqamli maʼlumotlar platformasiga ulash orqali maʼlumotlarni taqdim etuvchi davlat organlari va tashkilotlari; veb-servis — standartlashtirilgan interfeysga ega noyob veb-manzil bilan aniqlangan, axborot tizimlari va resurslarida mavjud maʼlumotlar almashinuvining formati va maʼlumotlar toʻplamini belgilaydigan dasturiy taʼminot tizimi; veb-servis tavsifi — dasturiy taʼminotni qoʻllashda foydalaniladigan texnik yondashuv va yechimlarni qamrab olgan qoʻllanma; maʼlumotlarni qayta ishlash — maʼlumotlarni yigʻish, tizimlashtirish, saqlash, oʻzgartirish, toʻldirish, qoʻllash, taqdim etish, tarqatish, yuborish, egasizlantirish va yoʻq qilish boʻyicha bir yoki bir qator amallarni bajarish; Raqamli maʼlumotlar platformasi operatori (keyingi oʻrinlarda — operator) — Oʻzbekiston Respublikasi Raqamli texnologiyalar vazirligi huzuridagi “Raqamli hukumat loyihalarini boshqarish markazi” davlat muassasasi; test soʻrovi — axborot almashinuvi doirasida foydalanuvchi tomonidan Raqamli maʼlumotlar platformasining “Raqamli qumdon” moduli orqali yoʻllanadigan xabar; texnologik yoʻriqnoma — Raqamli maʼlumotlar platformasi doirasida idoralararo maʼlumot almashinuvining texnik usullari, tarkibi, tomonlarning javobgarligi va qayta aloqa tartibini belgilovchi hujjat; foydalanuvchi — Raqamli maʼlumotlar platformasidan maʼlumotlar olishdan manfaatdor tijorat tashkiloti yoki xoʻjalik yurituvchi boshqa subyekt; shartnoma — Raqamli maʼlumotlar platformasidan maʼlumot olish maqsadida operator va foydalanuvchi oʻrtasida tuziladigan kelishuv; shaxsiy kabinet — “Elektron hukumat” tizimining Raqamli maʼlumotlar platformasida maʼlumot taqdim etuvchi, operator va foydalanuvchining elektron hamkorligi hamda axborot almashinuvi doirasidagi huquq va majburiyatlari bilan bogʻliq boʻlgan oʻzaro munosabatlarni elektron tarzda amalga oshirishni taʼminlaydigan axborot resursi; push-xabarnoma — foydalanuvchining axborot tizimiga maʼlumot taqdim etuvchining axborot tizimlari va resurslarida yigʻilgan, oʻzgartirilgan hamda toʻldirilgan maʼlumotlar paydo boʻlishi munosabati bilan foydalanuvchining axborot tizimi va resurslarida qayta ishlanayotgan maʼlumotlarga oʻzgartirish kiritish zaruratiga asosan yuboriladigan qisqa xabar; push-xabarnomalar servisi — axborot tizimining push-xabarnomalarni qabul qilish va/yoki yuborish uchun moʻljallangan moduli. 3. Foydalanuvchilarning axborot tizimlarini Raqamli maʼlumotlar platformasiga ulash faqat himoyalangan VPN tarmogʻi orqali tashkil etiladi. Bunda soliq va kadastr organlarining axborot tizimlari Raqamli maʼlumotlar platformasiga Vazirlar Mahkamasining “Uchinchi shaxslarga soliq toʻlovchilar toʻgʻrisidagi maʼlumotlarni taqdim etish chora-tadbirlari haqida” 2021-yil 19-avgustdagi 529-son qaroriga muvofiq davlat-xususiy sheriklik shartnomasining amal qilish muddatiga qadar xususiy sherikning axborot tizimlari orqali ulanadi. 4. Foydalanuvchi va operator oʻrtasidagi axborot almashinuvi tegishli soʻrov yuborish yoʻli bilan Raqamli maʼlumotlar platformasi yordamida amalga oshiriladi. Bunda Raqamli maʼlumotlar platformasi orqali elektron hamkorlik hamda axborot almashinuvi doirasida yoʻllangan barcha soʻrovlar boʻyicha tegishli statistika maʼlumotlari maʼlumot taqdim etuvchi va foydalanuvchining shaxsiy kabinetida yuritiladi. 5. Raqamli maʼlumotlar platformasiga ulangan axborot tizimlari va resurslarida mavjud boʻlgan shaxsga doir maʼlumotlar bilan axborot almashinuvi Oʻzbekiston Respublikasining “Shaxsga doir maʼlumotlar toʻgʻrisida”gi Qonuni va ushbu sohadagi boshqa qonunchilik hujjatlariga muvofiq amalga oshiriladi. 6. Raqamli maʼlumotlar platformasi orqali maʼlumotlar foydalanuvchining vazifalarini bajarish uchun qayta ishlash maqsadida taqdim etiladi. Foydalanuvchi oʻziga tegishli boʻlgan maʼlumotlarning ishonchliligi, toʻliqligi hamda dolzarbligini taʼminlash sharti bilan ularni boshqa foydalanuvchilarga, davlat organlari va tashkilotlariga Raqamli maʼlumotlar platformasi orqali belgilangan tartibda shartnoma asosida taqdim etishi mumkin. 7. Foydalanuvchi va operatorning axborot tizimlari oʻrtasidagi elektron hamkorlik va axborot almashinuvida axborot va kiberxavfsizlik talablarini taʼminlash maqsadida dastlabki ulanish doirasida foydalunuvchining axborot tizimi “Raqamli qumdon” moduliga ulanadi. Bunda “Raqamli qumdon” moduli doirasida foydalanuvchi va operator oʻrtasidagi axborot almashinuvi test soʻrovlari tarkibidagi maʼlumotlarda biron-bir jismoniy yoki yuridik shaxsga oid maʼlumotlardan foydalanilmagan holda test soʻrovlarni yuborish orqali amalga oshiriladi. 8. Foydalanuvchi oʻzining axborot tizimini “Raqamli qumdon” moduliga ulash uchun operatorga “Elektron hukumatning axborot tizimlari va resurslari yagona reyestri” axborot tizimi (keyingi oʻrinlarda — Yagona reyestr tizimi) orqali elektron tarzda xat orqali murojaat etadi hamda operator uch ish kuni davomida foydalanuvchining axborot tizimini “Raqamli qumdon” moduliga ulash choralarini koʻradi. Bunda foydalanuvchi Yagona reyestr tizimida avtorizatsiyadan oʻtishi uchun “Elektron hukumat” tizimi foydalanuvchilarini identifikatsiyalashning yagona axborot tizimida roʻyxatdan oʻtadi. 9. “Raqamli qumdon” moduliga dastlabki ulanish muddati oʻn kundan oshmasligi zarur. Dastlabki ulanish yakuni boʻyicha Raqamli maʼlumotlar platformasiga ulanish yoki ulanmaslik masalasi foydalanuvchining shaxsiy tashabbusi hisoblanadi. 10. Foydalanuvchi Raqamli maʼlumotlar platformasiga ushbu Nizomga 1-ilovaga muvofiq sxema asosida ulanadi. 11. Foydalanuvchi Raqamli maʼlumotlar platformasiga ulanish uchun mazkur Nizomga 2-ilovadagi shaklga muvofiq arizani kuzatuv xatiga ilova qilgan holda operatorga Yagona reyestr tizimi orqali elektron shaklda yuboradi. Bunda Yagona reyestr tizimida foydalanuvchi avtorizatsiyadan oʻtish uchun “Elektron hukumat” tizimi foydalanuvchilarini identifikatsiyalashning yagona axborot tizimida roʻyxatdan oʻtishi lozim (dastlabki ulanish doirasida avtorizatsiyadan oʻtgan foydalanuvchi bundan mustasno). 12. Operator ariza kelib tushgan kundan boshlab besh ish kuni mobaynida arizani quyidagi talablarga muvofiq koʻrib chiqadi: arizada koʻrsatilishi zarur boʻlgan maʼlumotlar toʻliq kiritilgani hamda arizaga ilova qilinishi zarur boʻlgan hujjatlar toʻliq taqdim etilgani; foydalanuvchining axborot tizimi yuzasidan Raqamli texnologiyalar vazirligi va “Kiberxavfsizlik markazi” DUKning ijobiy xulosalari mavjudligi; foydalanuvchi tomonidan taqdim etilgan arizada maʼlumotlarning haqqoniyligi va ishonchliligi; foydalanuvchining axborot tizimi “Elektron hukumat” tizimining Raqamli maʼlumotlar platformasining texnik funksiyalarini takrorlamasligi; foydalanuvchining axborot tizimiga ulanishi bilan bogʻliq texnik-tashkiliy sharoitlar mavjudligi. 13. Raqamli maʼlumotlar platformasida joylashtirilgan veb-servislardan foydalanish uchun ruxsat berish maqsadida operator kelib tushgan arizani Yagona reyestr tizimida maʼlumot taqdim etuvchiga kelishish uchun yuboradi. Maʼlumot taqdim etuvchi arizani qonunchilik hujjatlari talablariga muvofiqligi jihatidan koʻrib chiqadi hamda eʼtirozlar mavjud boʻlmagan taqdirda, uch ish kuni ichida Yagona reyestr tizimida kelishadi. Bunda maʼlumot taqdim etuvchi tomonidan arizani koʻrib chiqish va kelishish muddati uch ish kunidan oshmasligi zarur. Agar mazkur Nizomda belgilangan muddatda maʼlumot taqdim etuvchi tomonidan arizani koʻrib chiqish yoki kelishish natijalari haqida operatorga Yagona reyestr tizimida elektron shaklda xabarnoma berilmasa, maʼlumot taqdim etuvchi tomonidan foydalanuvchining arizasi kelishilgan hisoblanadi. 14. Maʼlumot taqdim etuvchi tomonidan ariza yuzasidan qonunchilik hujjatlariga muvofiq asoslantirilgan eʼtirozlar mavjud boʻlgan taqdirda, arizani kelishish rad etiladi va Yagona reyestr tizimida operatorga xabarnoma yuboriladi. 15. Xabarnoma kelib tushgan kunning oʻzida operator foydalanuvchining arizasini rad etish orqali Yagona reyestr tizimida qaytaradi. Foydalanuvchi xabarnomada keltirilgan kamchiliklarni bartaraf qilib, qayta ariza berishi mumkin. 16. Ariza mazkur Nizom talablariga muvofiq boʻlgan taqdirda, operator besh ish kuni mobaynida texnologik yoʻriqnomani foydalanuvchi bilan birgalikda Yagona reyestr tizimida ishlab chiqadi va kelishadi. Agar foydalanuvchining Raqamli maʼlumotlar platformasiga bir nechta axborot tizimi yoki resursi ulanadigan boʻlsa, mazkur holatda har bitta axborot tizimi yoki resursi boʻyicha alohida texnologik yoʻriqnoma ishlab chiqiladi va kelishiladi. Agar avval foydalanuvchining axborot tizimi yoki resursiga oid texnologik yoʻriqnoma belgilangan tartibda tasdiqlangan boʻlsa, mazkur axborot tizimi yoki resursi boʻyicha keyinchalik faqat ariza taqdim etiladi. Bunda kelishilgan texnologik yoʻriqnoma Yagona reyestr tizimida elektron raqamli imzo bilan tasdiqlanadi hamda QR-kod shakllantiriladi. 17. Texnologik yoʻriqnoma oʻzaro kelishilgandan soʻng operator foydalanuvchini Raqamli maʼlumotlar platformasiga besh ish kuni mobaynida ulash choralarini koʻradi. Bunda operator va foydalanuvchi oʻrtasida Raqamli maʼlumotlar platformasiga ulanish xizmatlarini koʻrsatish toʻgʻrisidagi shartnoma rasmiylashtiriladi. 18. Raqamli maʼlumotlar platformasiga ulanish xizmatlarini koʻrsatish toʻgʻrisidagi shartnomada xizmat koʻrsatish darajasi (texnik qoʻllab-quvvatlash 24/7 rejimida koʻrsatilishi, hisobotlarni shakllantirish, qayta aloqa tizimi, axborot almashinuvidagi texnik uzilishlar yuzasidan xabardor qilish va boshqalar) bilan bogʻliq shartlar ham belgilanishi zarur. 19. Foydalanuvchining axborot tizimi hamda tizimlarning integratsiyalashuv jarayoniga qoʻyiladigan texnik talablar operator tomonidan Oʻzbekiston Respublikasi Raqamli texnologiyalar vazirligi bilan kelishilgan holda texnik jihatdan tartibga solish sohasidagi normativ hujjatga muvofiq belgilanadi. 20. Raqamli maʼlumotlar platformasiga ulanishni rad etish uchun quyidagilar asos boʻladi: arizada koʻrsatilishi zarur boʻlgan maʼlumotlar toʻliq kiritilgani hamda arizaga ilova qilinishi zarur boʻlgan hujjatlar toʻliq taqdim etilmagani; maʼlumot taqdim etuvchi tomonidan arizani kelishish rad etilgani; foydalanuvchining axborot tizimi yuzasidan Oʻzbekiston Respublikasi Raqamli texnologiyalar vazirligi va/yoki “Kiberxavfsizlik markazi” DUKning ijobiy xulosalari mavjud emasligi; foydalanuvchi tomonidan taqdim etilgan arizada maʼlumotlarning haqqoniy va ishonchli emasligi; foydalanuvchining axborot tizimi “Elektron hukumat” tizimining Raqamli maʼlumotlar platformasining texnik funksiyalarini takrorlashi; ulanish bilan bogʻliq texnik-tashkiliy yechimning mavjud boʻlmasligi. Raqamli maʼlumotlar platformasiga ulanishni boshqa asoslar boʻyicha rad etish taqiqlanadi. 21. Raqamli maʼlumotlar platformasiga ulangan foydalanuvchi zarur boʻlgan maʼlumotlarni tegishli soʻrovlarni yuborish orqali oladi. 22. Foydalanuvchilar uchun soʻrovga oid umumiy talablar operator va maʼlumot taqdim etuvchi oʻrtasida kelishiladigan texnologik yoʻriqnomaning veb-servis tavsifida belgilanadi. 23. Raqamli maʼlumotlar platformasida joylashtirilgan veb-servis texnologik yoʻriqnomaning veb-servis tavsifida belgilangan shartlarga muvofiq soʻrovga oid maʼlumotlar asosida test soʻrovini yuborish orqali sinovdan oʻtkaziladi. 24. Texnologik yoʻriqnomaga asosan soʻrov doirasida maʼlumotlar taqdim etilishi belgilangan boʻlsa, foydalanuvchiga tegishli maʼlumotlar avtomatik ravishda taqdim etiladi. 25. Maʼlumot taqdim etuvchining axborot tizimlari va resurslarida yigʻilgan, oʻzgartirilgan hamda toʻldirilgan maʼlumotlar paydo boʻlishi munosabati bilan tegishli push-xabarnomalar Raqamli maʼlumotlar platformasining push-xabarnomalar servisi orqali yuboriladi va/yoki qabul qilinadi. Bunda Raqamli maʼlumotlar platformasining push-xabarnomalar servisiga ulanish uchun tegishli axborot tizimlari va resurslari Raqamli maʼlumotlar platformasiga ulangan boʻlishi zarur. 26. Raqamli maʼlumotlar platformasining push-xabarnomalar servisiga ulanish uchun foydalanuvchi tegishli veb-servislarga kirishni maʼlumot taqdim etuvchi bilan kelishib olishi lozim. 27. Raqamli maʼlumotlar platformasining push-xabarnomalar servisiga ushbu Nizomga 3-ilovaga muvofiq sxema asosida ulanadi. Bunda foydalanuvchi mazkur Nizomga 4-ilovadagi shaklga muvofiq arizani kuzatuv xatiga ilova qilgan holda, operatorga Yagona reyestr tizimi orqali elektron shaklda yuboradi. 28. Operator ariza kelib tushgan kundan boshlab uch ish kuni mobaynida uni quyidagi talablar asosida koʻrib chiqadi: foydalanuvchini push-xabarnomalar servisiga ulash uchun maʼlumot taqdim etuvchi bilan kelishilgani; arizada koʻrsatilishi zarur boʻlgan maʼlumotlar toʻliq kiritilgani; foydalanuvchining axborot tizimiga ulanishi bilan bogʻliq texnik-tashkiliy sharoitlar mavjudligi. 29. Ariza mazkur Nizom talablariga muvofiq boʻlgan taqdirda, operator besh ish kuni mobaynida texnologik yoʻriqnomani foydalanuvchi bilan birgalikda Yagona reyestr tizimida ishlab chiqadi va kelishadi. Agar foydalanuvchining Raqamli maʼlumotlar platformasining push-xabarnomalar servisiga bir nechta axborot tizimi yoki resursi ulanadigan boʻlsa, mazkur holatda har bitta axborot tizimi yoki resursi boʻyicha alohida texnologik yoʻriqnoma ishlab chiqiladi va kelishiladi. Agar avval foydalanuvchining axborot tizimi yoki resursiga oid texnologik yoʻriqnoma belgilangan tartibda tasdiqlangan boʻlsa, mazkur axborot tizimi yoki resursi boʻyicha keyinchalik faqat ariza taqdim etiladi. Bunda kelishilgan texnologik yoʻriqnoma Yagona reyestr tizimida elektron raqamli imzo bilan tasdiqlanadi hamda QR-kod shakllantiriladi. Raqamli maʼlumotlar platformasining push-xabarnomalar servisiga ulanish rad etilgan taqdirda, operator tomonidan Yagona reyestr tizimi orqali foydalanuvchiga rad etish sabablari koʻrsatilgan xabarnoma yuboriladi. Foydalanuvchi xabarnomada keltirilgan kamchiliklarni bartaraf qilib, qayta ariza berishi mumkin. 30. Texnologik yoʻriqnoma oʻzaro kelishilgandan soʻng operator foydalanuvchini Raqamli maʼlumotlar platformasiga besh ish kuni mobaynida ulash choralarini koʻradi. Bunda operator va foydalanuvchi oʻrtasida Raqamli maʼlumotlar platformasining push-xabarnomalar servisiga ulanish xizmatlarini koʻrsatish toʻgʻrisidagi shartnoma rasmiylashtiriladi. 31. Raqamli maʼlumotlar platformasining push-xabarnomalar servisiga ulanish xizmatlarini koʻrsatish toʻgʻrisidagi shartnomada xizmat koʻrsatish darajasi (texnik qoʻllab-quvvatlash 24/7 rejimida koʻrsatilishi, hisobotlarni shakllantirish, qayta aloqa tizimi, axborot almashinuvidagi texnik uzilishlar yuzasidan xabardor qilish va boshqalar) bilan bogʻliq shartlar ham belgilanadi. 32. Raqamli maʼlumotlar platformasining push-xabarnomalar servisiga ulanishni rad etish uchun quyidagilar asos boʻladi: push-xabarnomalar servisiga ulanish maʼlumot taqdim etuvchi bilan kelishilmagani; arizada koʻrsatilishi zarur boʻlgan maʼlumotlar toʻliq kiritilmagani; maʼlumot taqdim etuvchi yoki foydalanuvchining axborot tizimiga ulanishi bilan bogʻliq texnik-tashkiliy sharoitlar mavjud emasligi. Raqamli maʼlumotlar platformasining push-xabarnomalar servisiga ulanishni boshqa asoslar boʻyicha rad etish taqiqlanadi. 33. Operator quyidagi huquqlarga ega: foydalanuvchiga Raqamli maʼlumotlar platformasida joylashtirilgan veb-servislardan foydalanish uchun ruxsat berish; maʼlumot taqdim etuvchi yoki foydalanuvchiga Raqamli maʼlumotlar platformasiga ulanishida koʻmaklashish; Raqamli maʼlumotlar platformasiga ulanish yuzasidan texnologik yechimlar boʻyicha tushuntirishlar berish; foydalanuvchidan Raqamli maʼlumotlar platformasidagi tegishli veb-servislarga ulanishdan koʻzlangan maqsad va vazifalari toʻgʻrisidagi maʼlumotlarni qoʻshimcha tarzda soʻrab olish; maʼlumot taqdim etuvchidan uning maʼlumotlar bazalarining barqaror ishlashi, belgilangan maʼlumotlarning Raqamli maʼlumotlar platformasiga uzluksiz ravishda taqdim etilishini talab qilish; maʼlumot taqdim etuvchidan tegishli maʼlumotlarning ishonchliligi va toʻliqligi hamda dolzarbligi taʼminlanishini, dolzarb boʻlmagan maʼlumotlar boʻyicha kelib tushgan shikoyatlar oʻz vaqtida bartaraf etilishini talab qilish. Operator qonunchilik hujjatlariga muvofiq boshqa huquqlarga ham ega boʻlishi mumkin. 34. Maʼlumot taqdim etuvchi quyidagi huquqlarga ega: Raqamli maʼlumotlar platformasi orqali maʼlumotlarni qabul qilish va yuborish; Raqamli maʼlumotlar platformasi orqali maʼlumot yuborish masalalarining texnik yechimida operatordan yordam olish; Raqamli maʼlumotlar platformasiga ulanish yuzasidan operatordan tushunchalar olish; Raqamli maʼlumotlar platformasidagi shaxsiy kabineti orqali oʻziga tegishli boʻlgan veb-servislarga ulangan foydalanuvchilarga oid statistika maʼlumotlarini olish. Maʼlumot taqdim etuvchi qonunchilik hujjatlariga muvofiq boshqa huquqlarga ham ega boʻlishi mumkin. 35. Foydalanuvchi quyidagi huquqlarga ega: Raqamli maʼlumotlar platformasi yordamida soʻrovlar yuborish va maʼlumotlarni olish; Raqamli maʼlumotlar platformasidagi tegishli veb-servislarga belgilangan tartibda ulanish; Raqamli maʼlumotlar platformasidagi shaxsiy kabineti orqali foydalanishga ruxsat berilgan veb-servislarga oid statistika maʼlumotlarini olish; Raqamli maʼlumotlar platformasiga ulanish boʻyicha operatordan tushunchalar olish. Foydalanuvchiga qonunchilik hujjatlari bilan boshqa majburiyatlar ham yuklanishi mumkin. 36. Operator: Raqamli maʼlumotlar platformasiga ulanish tartibi va shartlariga rioya qilishga; foydalanuvchiga Raqamli maʼlumotlar platformasi orqali maʼlumotlar yuborilguniga qadar ularning konfidensialligini taʼminlashga; Raqamli maʼlumotlar platformasida maʼlumot taqdim etuvchi va foydalanuvchini shaxsiy kabinetlariga ulashga; Yagona reyestr tizimida Raqamli maʼlumotlar platformasiga ulanish boʻyicha ariza va texnologik yoʻriqnomani koʻrib chiqishga va kelishishga; Raqamli maʼlumotlar platformasida joylashtirilgan barcha veb-servislar boʻyicha rejali va rejadan tashqari uzilishlar va/yoki toʻxtalishlar vujudga kelishi yoki ular bartaraf etilishi yuzasidan foydalanuvchilarni mavjud boʻlgan qayta aloqa kanallari orqali xabardor qilishga; Maʼlumot taqdim etuvchi va foydalanuvchining Raqamli maʼlumotlar platformasidagi shaxsiy kabinetlari orqali elektron axborot hamkorligi doirasidagi statistika maʼlumotlari bilan tanishish imkonini yaratishga; Raqamli maʼlumotlar platformasining uzluksiz ishlashi boʻyicha tegishli choralar koʻrishga; qonunchilik hujjatlari va mazkur Nizom talablarini bajarishga; mazkur Nizomda yoki boshqa qonunchilik hujjatlarida belgilangan qoidalar buzilgan taqdirda, maʼlumot taqdim etuvchi yoki foydalanuvchining Raqamli maʼlumotlar platformasiga ulanishini vaqtincha toʻxtatish yoki bekor qilish va bu haqida ularni asoslarni koʻrsatgan holda rasmiy xabardor qilishga majbur. Operatorga qonunchilik hujjatlari bilan boshqa majburiyatlar ham yuklanishi mumkin. 37. Maʼlumot taqdim etuvchi: Raqamli maʼlumotlar platformasiga ulanish shartlariga rioya qilishga; Raqamli maʼlumotlar platformasiga ulanish boʻyicha Yagona reyestr tizimida ariza va texnologik yoʻriqnomalarni ishlab chiqishga va kelishishga; Raqamli maʼlumotlar platformasining push-xabarnomalar servisiga ulanish boʻyicha foydalanuvchining arizasini belgilangan tartibda kelishishga; Raqamli maʼlumotlar platformasi orqali yuborilgan soʻrovlarga muvofiq maʼlumotlarni texnologik yoʻriqnomada belgilangan tartibda taqdim etishga; oʻziga tegishli boʻlgan axborot tizimlari va resurslari hamda maʼlumotlar bazalarining barqaror ishlashi, ulardagi maʼlumotlarning Raqamli maʼlumotlar platformasiga uzluksiz ravishda taqdim etilishi boʻyicha tegishli choralar koʻrishga; oʻziga tegishli maʼlumotlarning ishonchliligi va toʻliqligi hamda dolzarbligini taʼminlashga, dolzarb boʻlmagan maʼlumotlar boʻyicha shikoyatlarni qabul qilish mexanizmini ishlab chiqishga, joriy qilishga hamda kelib tushgan shikoyatlar natijasi boʻyicha maʼlumotlarni oʻz vaqtida yangilab borishga; Raqamli maʼlumotlar platformasida joylashtirilgan oʻzining barcha veb-servislari boʻyicha rejali va rejadan tashqari uzilishlar va/yoki toʻxtalishlar vujudga kelishi yoki ular bartaraf etilishi yuzasidan operatorni mavjud qayta aloqa kanallari orqali real vaqt rejimida xabardor qilishga; oʻziga tegishli veb-servisga oʻzgartirish va/yoki qoʻshimchalar kiritiladigan taqdirda, rejalashtirilgan ishlar amalga oshirilguniga qadar bu haqida ikki hafta oldin operatorga xabar berishga; oʻz axborot tizimlari va resurslarida texnik ishlar oʻtkazilishi natijasida Raqamli maʼlumotlar platformasiga taqdim etilayotgan veb-servislarda kuzatilishi mumkin boʻlgan uzilishlar yuzasidan texnik ishlar bajarilishidan kamida uch ish kun oldin operatorni yozma ravishda xabardor qilishga; Raqamli maʼlumotlar platformasida joylashtirilgan oʻz veb-servislariga foydalanuvchilarni toʻgʻridan-toʻgʻri ulashni cheklashga majbur. Maʼlumot taqdim etuvchiga qonunchilik hujjatlari bilan boshqa majburiyatlar ham yuklanishi mumkin. 38. Foydalanuvchi: Raqamli maʼlumotlar platformasiga ulanish tartibi va shartlariga rioya qilishga; Raqamli maʼlumotlar platformasiga ulanish boʻyicha Yagona reyestr tizimida ariza va texnologik yoʻriqnomalarni ishlab chiqishga va kelishishga; Raqamli maʼlumotlar platformasining push-xabarnomalar servisiga ulanish boʻyicha arizasini belgilangan tartibda maʼlumot taqdim etuvchi bilan kelishishga; Raqamli maʼlumotlar platformasi orqali olinayotgan maʼlumotlarning konfidensialligini taʼminlashga; Raqamli maʼlumotlar platformasi orqali olingan maʼlumotlarni uchinchi tomonga taqdim etmaslikka; Raqamli maʼlumotlar platformasi orqali olingan maʼlumotlardan maʼlumot taqdim etuvchi va operator bilan kelishilmagan boshqa maqsadlarda foydalanmaslikka; Raqamli maʼlumotlar platformasiga ulangan oʻzining axborot tizimlarining uzluksiz ishlashi boʻyicha tegishli choralar koʻrishga; mazkur Nizom talablariga va “Elektron hukumat” tizimi orqali olinadigan maʼlumotlarni olish, qoʻllash va saqlash sohasidagi qonunchilik hujjatlariga rioya qilishga majbur. Foydalanuvchiga qonunchilik hujjatlari bilan boshqa majburiyatlar ham yuklanishi mumkin. 39. Raqamli maʼlumotlar platformasiga ulanishni vaqtincha toʻxtatish yoki bekor qilish operator tomonidan amalga oshiriladi. Bunda Raqamli maʼlumotlar platformasiga ulanishni vaqtincha toʻxtatish yoki bekor qilish foydalanuvchiga bir yoki bir nechta veb-servislardan foydalanishiga nisbatan ham qoʻllanishi mumkin. 40. Raqamli maʼlumotlar platformasiga ulanishni vaqtincha toʻxtatish uchun quyidagilar asos boʻladi: Oʻzbekiston Respublikasi qonunchilik hujjatlari va texnologik yoʻriqnoma talablarining buzilishi; foydalanuvchining murojaati; foydalanuvchi tomonidan maʼlumotlar uchinchi tomonga shaxsga va bank siriga doir maʼlumotlar toʻgʻrisidagi qonunchilik talablariga zid ravishda taqdim etilgani haqida axborotning mavjudligi; foydalanuvchining axborot tizimida axborot xavfsizligiga xavf soluvchi omillar aniqlangani; foydalanuvchining axborot tizimi va/yoki Raqamli maʼlumotlar platformasiga ulanish avtorizatsiya maʼlumotlari uchinchi shaxsda mavjudligi haqidagi maʼlumotlar aniqlangani; axborot xavfsizligi va kiberxavfsizlik boʻyicha qonunchilik hujjatlari talablarining buzilishi mavjudligi yuzasidan vakolatli organlarning xulosasi; shartnomada nazarda tutilgan toʻlovlar foydalanuvchi tomonidan oʻz vaqtida toʻlanmasligi; Raqamli maʼlumotlar platformasiga ulanish toʻgʻrisidagi arizada keltirilgan maʼlumotlarni olish uchun asoslar bekor qilinganligi; foydalanuvchi tomonidan oʻzining arizasiga muvofiq Raqamli maʼlumotlar platformasidagi bir yoki bir nechta veb-servisdan foydalanishda yuboriladigan soʻrovlarning maksimal sonidan yigirma foizdan oshib ketgani; foydalanuvchi tomonidan unga foydalanish uchun ruxsat berilgan veb-servisga yuborilgan soʻrovlarning umumiy sonidan xatolik bilan qaytgan soʻrovlarning ulushi yigirma foizdan oshib ketgani; Raqamli maʼlumotlar platformasi orqali olingan maʼlumotlardan maʼlumot taqdim etuvchi va operator bilan kelishilmagan boshqa maqsadlarda foydalanilganlik haqida maʼlumotning mavjudligi. 41. Raqamli maʼlumotlar platformasiga ulanishni bekor qilish uchun quyidagilar asos boʻladi: foydalanuvchi tomonidan Oʻzbekiston Respublikasining “Shaxsga doir maʼlumotlar toʻgʻrisida”gi va “Bank siri toʻgʻrisida”gi qonunlari hamda ushbu sohadagi qonunchilik hujjatlari talablarining buzilish holatlari aniqlanishi; axborot xavfsizligi va kiberxavfsizlik boʻyicha qonunchilik hujjatlari talablarining buzilishi mavjudligi yuzasidan vakolatli organlarning xulosasi; Raqamli maʼlumotlar platformasiga ulanish toʻgʻrisidagi arizada keltirilgan maʼlumotlarni olish uchun asoslar bekor qilingani; mazkur Nizom va shartnoma shartlari buzilishi yoki shartnomaning amal qilish muddatining tugashi. 42. Raqamli maʼlumotlar platformasining ishtirokchilari oʻzaro hamkorlik va axborot almashinuvi natijasida olingan maʼlumotlarning axborot xavfsizligini taʼminlashi zarur. 43. Operator mazkur Nizom talablari ijrosi boʻyicha doimiy nazorat va monitoringni amalga oshiradi. 44. Operator va maʼlumot taqdim etuvchi mazkur Nizom va shartnoma talablarini buzgan foydalanuvchining xodimlarini xatti-harakatlari uchun javobgar boʻlmaydi. 45. Mazkur Nizom talablarining buzilishida aybdor boʻlgan shaxslar, qonunchilik hujjatlarida belgilangan tartibda javob beradilar.